作者：柴望
词牌/韵律：摸鱼儿

paragraphs: 便无他、杜鹃催去，匆匆春事能几。
看来不见春归路，飞絮又随流水。
留也是。
怎禁得、东风红紫还飘坠。
天涯万里。
怅燕子人家，沈沈夜雨，添得断肠泪。
嬉游事。
早觉相如倦矣。
谢娘庭院犹记。
闲情已付孤鸿去，依旧被莺呼起。
谁料理。
正乍暖还寒，未是晴天气。
无言自倚。
想旧日桃花，而今人面，都是梦儿里。